12 aangekeer vir dronkbestuur | George Herald
12 aangekeer vir dronkbestuur
Tuesday, 14 June 2016, 10:52
GEORGE NUUS - Die Conville-polisie het verlede naweek minstens 35 persone vir verskeie misdrywe in hegtenis geneem waaronder 12 motoriste vir dronkbestuur.
Daar is sterk opgetree teen dwelmhandel in die polisiëringsarea, wat Rosemoor, Parkdene, Borcherds, Maraiskamp en Lawaaikamp, insluit.
Kapt. K Sam van die Conville-polisie sê ander arrestasies wat gemaak is, sluit in sewe persone vir besit van dwelms (Mandrax, tik en dagga), vyf vir die besit van 'n gevaarlike wapen en een vir verkragting.
Al die verdagtes het vroeër die week in die hof op Thembalethu verskyn.
In Pacaltsdorp is 59 persone aangekeer, waarvan 48 vir oproerige gedrag en publieke dronkenskap was. Huisbrake is 'n groot kopseer vir die Pacaltsdorp-polisie en daar is sedert die begin van die maand verskeie persone aangekeer.
Volgens kapt. Lorraine Heyns van die Pacaltsdorp-polisie is verdagtes ook aangekeer vir die besit van 'n gevaarlike wapens, besit van dwelms en besit van gesteelde goedere. Drie motoriste is aangekeer vir dronkbestuur.